《廿一夜梦作书画真有契岁月来无穷二句似翻后山诗意醒后偶有所会遂成二诗 其一》
清代·陈曾寿

新秋送残暑，雨罢来清风。湖天出净碧，尽为窗几供。

焚香展图画，往往名山逢。书画真有契，岁月来无穷。

但使妙明在，自有精灵通。千秋旦暮遇，何必非我躬。

得意已藏密，五家讵能公。知益却伤晚，隘矣后山翁。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。